धृतराष्ट्र ने हामी भर दी। उन्होंने कहा- ‘बेटा! यदि ऐसी बात है तो अभी पाण्डवों को दूत भेजकर बुलवा लो। वे आ जाएँ तो फिर इसी शर्त पर जुए का खेल हो।’ धृतराष्ट्र की बात सुनकर द्रोणाचार्य, सोमदत्त, बाह्रलीक, कृपाचार्य, विदुर, अश्वत्थामा, युयुत्सु, भूरिश्रवा, भीष्मपितामह और विकर्ण- सभी ने एक स्वर से कहा कि ‘अब जुआ मत खेलो, शांति धारण करो।’ परन्तु पुत्रस्नेहवश धृतराष्ट्र ने अपने सभी दूरदर्शी मित्रों की सलाह ठुकरा दी। यह सब देख-सुनकर धर्मपरायणा गान्धारी अत्यन्त शोक-सन्तप्त हो रही थी। उसने अपने पति धृतराष्ट्र से कहा- ‘स्वामी! दुर्योधन जन्मते ही गीदड़ के समान रोने-चिल्लाने लगा था, इसलिए उसी समय परम ज्ञानी विदुर ने कहा था कि इस पुत्र का परित्याग कर दो। यह कुरूवंश का नाश करके छोड़ेगा। कुलकलंक दुर्योधन को त्यागना ही श्रेयस्कर है। मैंने उस समय मोहवश विदुर की बात नहीं मानी थी, यह सब उसी का फल है। याद रखिए, राजलक्ष्मी क्रूर के हाथ में पड़कर उसी का सत्यानाश कर देती है। सरल पुरुष के पास रहकर ही वह पीढ़ी-दर-पीढ़ी चलती है।’